Superliga-klubben kan blive del af akademi, som arbejder tæt med Manchester City

Randers FC er på nippet til at blive en del af et talentnetværk, som selveste Manchester City gennem flere år har trukket på.

Ifølge Ekstra Bladets informationer er det pengemændene bag det meget anerkendte ’Right To Dream’-fodboldakademi i Ghana, der lige nu forhandler med Randers FC om at overtage Superliga-klubben.

Right To Dream har gennem en årrække samarbejdet tæt med Manchester Citys akademi. Og tidligere på efteråret fik det samarbejde sit helt store gennembrud, da 19-årige Kelechi Iheanacho overstrålede Sergio ’Kun’ Aguëro og Kevin de Bruyne og blev matchvinder i Premier League-opgøret mod Crystal Palace 12. september.

For dem, der følger Superligaen tæt, vil Dominic Oduro og Mohammed Abu formentlig få en klokke til at ringe. De to Right To Dream-spillere var forbi AGF for et par år siden – udlejet fra Manchester City.

Se også: Det nye FCM? Udlændinge overvejer at købe Superliga-klub

Det er den tidligere Manchester United-scout Tom Vernon, der i 1999 stiftede Right To Dream, der bliver listet blandt verdens absolut bedste fodboldakademier. Således har akademiet hen over sommeren gjort rent bord i europæiske turneringer med sine ungdomshold – eksempelvis med en 7-0-finalesejr over normalt stærke Southampton, ligesom en turnering sat op af Manchester United blev vundet.

Right To Dream har trods sit flotte ungdomsarbejde fundet det svært at finde en succesfuld videre vej ud i den professionelle verden i Europa. Samarbejdet med Manchester City har vist sig at være et lige lovligt stort skridt for talenterne – selv om Kelechi Iheanacho er ved at klare det.

Se debatten i Superliga XL om Randers-investorerne.

I Skandinavien er det imidlertid lykkedes flere af akademiets spillere at slå igennem. Mest markant Abdul Majeed Waris, der hos Häcken blev topscorer i Allsvenskan for tre år siden.

Det er i det lys, planerne om at opkøbe Randers FC skal ses.

Right To Dream har brug for en solid base i Europa, hvor deres spillere, efter de har rundet 18 år, kan udvikle sig fra talenter til stjerner. De har brug for en klub, hvor de har kontrol med prioriteringerne og er sikker på, at deres talenter nyder høj status.

Derfor er det planerne, at Randers FC får adgang til en af verdens bedste talentskoler, og dermed får klubbens talentsektor et øjeblikkeligt boost, som løfter Randers FC og gør det realistisk på det punkt at blive ’førende i Skandinavien,’ som det forlød i pressemeddelelsen, da forhandlingerne blev offentliggjort.

Bestyrelsesformand i Randers FC Holding A/S, Svend Lynge Jørgensen, ønsker ikke at kommentere specifikke spørgsmål omkring investorerne, da de ikke ønsker at træde frem endnu.